  Майя Бывальцева 27-тӥ толсуре Красногорск ёросысь Кокман гуртын но Дэри ёросысь Мунчогуртын (Банное) выль фельдшер-акушер пунктъёсты усьтӥзы. Со сярысь Удмуртиысь Тазалыкез утёнъя министерстволэн пресс-службаез ивортэ. Кокманын ФАП-сы пу юртын интыяськемын вал. Табере 270 гуртоос нырысетӥ эмъюрттэт выль юртын басьтыны быгатозы. Нош Мунчогуртын фельдшер-акушер пунктсы та дырозь ӧй вал. Гуртоос нырысетӥ эмъюрттэтлы Ӟуч Куарса гуртысь ФАП-е но Италмасысь эм амбулаторие ветло вал. Дэри ёрос эмъюрт ивортэмъя, выль эмъяськонние Мунчогуртын но Ӟуч Курсаын улӥсь 504 адями тазалыксэ эскероз, со пӧлын 103 нылпиос. Дэри ёросын фельдшер-акушер пунктэз «Гурт интывылъёсты ялан азинтон» программая 2017-тӥ арын пуктыны кутскизы. Лэсьтӥськыны 4 миллион манет пала быдтӥзы. Тодэ вайытом, озьы ик 27-тӥ толсуре Эгра ёросысь Шоргуртын (Среднее Шадбегово) выль фельдшер-акушер пунктэз усьтӥзы.  Тегъёс: Тазалык Удмуртия Дэри тазалыкезутён Красногорск  